گوڈپاد

**گوڈپاد** (سنسکرت: गौडपाद؛ )، جنھیں **گوڈپاداچاریہ** (سنسکرت: गौडपादाचार्य؛ "استاد گوڈپاد") بھی کہا جاتا ہے، قرون وسطیٰ کے ابتدائی ادوار میں ہندوستانی فلسفے کے دبستانِ ادویت ویدانت ویدانت کے ایک ممتاز ہندو فلسفی اور دانش ور تھے۔ اگرچہ ان کی سوانح عمری کی تفصیلات غیر یقینی ہیں، تاہم ان کے افکار نے شنکر آچاریہ جیسی شخصیات کو بے حد متاثر کیا اور پھر انھوں نے گوڈپاد کو "پرم گرو" (اعلیٰ ترین استاد) کے لقب سے نوازا۔

گوڈپاد مانڈوکیہ کارکا (माण्डूक्य कारिका) کے مصنف یا مرتب تھے، جو "گوڈپاد کارکا" کے نام سے بھی معروف ہے۔ یہ کتاب چار ابواب (جنھیں چار کتب بھی کہا جاتا ہے) پر مشتمل ہے، ان میں سے چوتھے باب میں بدھ مت کی اصطلاحات استعمال کی گئی ہیں۔ اس سے ظاہر ہوتا ہے کہ مصنف بدھ مت سے متاثر تھے۔ تاہم، نظریاتی طور پر گوڈپاد کی تصنیف بدھ مت کی بجائے ویدانت پر مبنی ہے۔ گوڈپاد کی کتاب کے پہلے تین ابواب ادویت ویدانت کی روایت میں خاصے با اثر رہے ہیں۔ پہلے باب کے وہ حصے جن میں مانڈوکیہ اپنیشد شامل ہے، ویدانت کے دویت ویدانت اور وششٹ ادویت مکاتبِ فکر کے نزدیک بھی ایک معتبر الہامی ماخذ تصور کیے جاتے ہیں۔

## عہد
گوڈپاد کا عہد اور ان کی زندگی کی تفصیلات غیر یقینی ہیں۔ مختلف قیاسات انھیں چھٹی صدی عیسوی کے آغاز سے لے کر ساتویں صدی عیسوی کے درمیانی عہد کا بتاتے ہیں۔ عام طور پر ان کے زمانے کا تعین شنکر آچاریہ کے عہد کی بنیاد پر کیا جاتا ہے، جن کے استاد گووند بھگوت پاد کے بارے میں یہ فرض کیا جاتا ہے کہ وہ گوڈپاد کے براہِ راست شاگرد تھے۔ شنکر نے بعض تحریروں میں گوڈپاد کا ذکر "استاد کے استاد" کے طور پر کیا ہے جو ویدانتی روایت (سمپردائے وِت) کے عالم ہیں۔ ان تمام شخصیات کی عمر اور عہد کے دورانیے کا تخمینہ لگانے کے بعد یہ قیاس کیا جاتا ہے کہ گوڈپاد ساتویں صدی عیسوی میں کسی وقت گذرے ہیں۔ پوٹر نے دوسرا امکان ظاہر کیا ہے، ان کا کہنا ہے کہ "استاد کے استاد" کی ترکیب کا لفظی مفہوم مراد نہیں لینا چاہیے، بلکہ اسے لقب خیال کیا جائے جو انھوں نے گوڈپاد کے لیے استعمال کیا ہے، یعنی "پرم گرو" (اعلیٰ ترین استاد)۔ مائیکل کومنز کے مطابق گوڈپاد شنکر کے استاد کے گرو ہو سکتے ہیں لیکن غالباً وہ دور کے گرو (عرف واسو دیو اچاریہ) تھے۔

ایک دوسرے قیاس کی رو سے ان کا عہد چھٹی صدی عیسوی کے آغاز کے قریب ہے۔ یہ اندازہ بدھ مت کے لٹریچر اور بالخصوص بھاوِویک، شانت رکشت اور کمل شیل وغیرہ محققین کی تصانیف پر مبنی ہے، جو "گوڈپاد کارکا" کا حوالہ دیتے ہیں۔ کارل پوٹر کے بقول بھاوِویک نالندہ کے دھرم پال کے ہم عصر تھے، جبکہ چینی کتابیں اور سفرنامے دھرم پال کو چھٹی صدی عیسوی کے وسط کا بتاتے ہیں۔ اگر بدھ مت اور چینی ریکارڈ کو قابلِ اعتماد مانا جائے اور بھاوِویک کے "گوڈپاد کارکا" سے اخذ کرنے کی بات درست ہو تو گوڈپاد کا عہد 500ء کے آس پاس یا چھٹی صدی عیسوی کی پہلی ششماہی میں ہونا چاہیے۔ تاہم یہ بات یقینی ہے کہ گوڈپاد چوتھی صدی کے بعد گذرے ہیں کیونکہ وہ ناگ ارجن اور اسنگ کے بعض بودھی نظریات کا حوالہ دیتے ہیں، جن میں سے موخر الذکر کو مختلف بیانات چوتھی صدی عیسوی کا بتاتے ہیں۔

## مانڈوکیہ کارکا
تصغیر|بائیں|مانڈوکیہ کارکا ویدانت کی ایک اہم اور مقبول کتاب ہے۔ تصویر میں اس کے قلمی نسخے کا ایک صفحہ (سنسکرت، دیوناگری رسم الخط)

### تصنیف
گوڈپاد نے مانڈوکیہ کارِکا لکھی یا مرتب کی، جو گوڈپاد کارکا یا آگم شاستر کے نام سے بھی مشہور ہے۔ کارل پوٹر بیان کرتے ہیں کہ بعض محققین کو اس پر شک ہے کہ آیا گوڈپاد کارکا ایک ہی مصنف نے لکھی ہے یا متعدد مصنفین نے۔ لیکن دوسرے محققین کے مطابق چھاندوگیہ اپنشد کی شنکر کی شرح واضح طور پر اشارہ کرتی ہے کہ اس کا مصنف ایک ہی تھا۔

مانڈوکیہ کارکا دراصل مانڈوکیہ اپنشد کی جامع اور منظوم شرح ہے، جو مختصر ترین مگر نہایت عمیق اپنشد ہے اور محض بارہ جملوں پر مشتمل ہے۔ آدی شنکر کے زمانے سے پہلے بھی مانڈوکیہ اپنشد کو شروتی تسلیم کیا جاتا تھا، لیکن ان کے عہد میں اسے کوئی خاص اہمیت حاصل نہ تھی۔ بعد کے ادوار میں اسے اپنشدی جوہر کے اظہار کے طور پر شہرت ملی۔ قابلِ ذکر بات یہ ہے کہ یہ کارِکا ادویت نظریے کی تائید میں خواب کی حالتوں، لامحدودیت اور محدودیت، زمان و مکان، علیت، انحطاط اور افزائش سے متعلق عقلی دلائل پیش کرتی ہے۔

شرما کے مطابق مانڈوکیہ کارکا ادویت ویدانت پر دستیاب قدیم ترین باضابطہ رسالہ ہے، اگرچہ یہ ادویت نظریات پیش کرنے والی قدیم ترین تصنیف نہیں ہے، اور نہ شنکر سے پہلے کی واحد کاوش ہے جس میں اس قسم کی تعلیمات ملتی ہیں۔ ہاجیمے ناکامورا کے نزدیک گوڈپاد کارکا نہ صرف ادویت روایت میں عزیز سمجھی جاتی تھی، بلکہ اس کتاب کو ہندومت کے وششٹ ادویت اور دویت ویدانت جیسے ویدانتی دبستانوں میں بھی نہایت قابلِ احترام اور معتبر مانا جاتا تھا۔ ناکامورا مزید کہتے ہیں کہ ادویت کے گیانی گوڈپاد کی کتاب کو عزیز تو رکھتے تھے مگر اسے "شروتی" نہیں مانتے تھے، جبکہ غیر ادویت دبستانوں کے فلسفی رامانج اور مدھو اچاریہ اس کے پہلے باب کو شروتی تسلیم کرتے تھے۔

### مندرجات
گوڈپادیہ کارکا 215 منظوم اشعار پر مشتمل ہے جو چار ابواب میں منقسم ہیں:
# پہلا باب (29 اشعار) — آگم، یا آگم پرکرن (روایتی عقائد، جس میں مانڈوکیہ اپنشد کے 12 اشعار شامل ہیں)
# دوسرا باب (38 اشعار) — ویتتھیہ پرکرن (غیر واقعیت)
# تیسرا باب (48 اشعار) — ادویت پرکرن (عدمِ ثنویت)
# چوتھا باب (100 اشعار) — الات شانتی پرکرن (جلتی مشعل کا بجھنا)

زمانی لحاظ سے دیکھا جائے تو ہاجیمے ناکامورا کا کہنا ہے، بدھ مت کی وہ کتابیں جو "گوڈپاد کارکا" کے اقتباسات نقل کرتی ہیں، اس امر کی طرف مشیر ہیں کہ پہلے تین ابواب میں موجود ویدانتی افکار زیادہ قدیم ہیں۔ ناکامورا کا کہنا ہے کہ "گوڈپاد کارکا" کے تیسرے باب کا بیشتر حصہ 400ء سے 500ء کے درمیان مکمل ہو چکا تھا۔ ان کا قیاس ہے کہ پہلے باب کا بڑا حصہ 300ء سے 400ء کے درمیان پایۂ تکمیل کو پہنچا، جبکہ دوسرا باب، جو پہلے باب پر منحصر ہے، پہلے باب کے بعد مگر تیسرے سے پہلے کا قرار دیا جا سکتا ہے۔ چوتھے باب کا بیشتر حصہ 400ء اور 600ء کے درمیان کسی وقت تحریر کیا گیا۔

#### پہلا باب: روایتی عقائد (آگم)

پوٹر کے ترجمے کے مطابق ذات انسانی جسم میں تین صورتوں میں قیام کرتی ہے: بیداری کی حالت، خواب کی حالت اور گہری نیند کی حالت۔ بیداری کی حالت میں، ذات "وشو" (ویشوانر) یعنی بیرونی اشیا اور مظاہر کا تجربہ کرتی ہے؛ خواب کی حالت میں یہ "تیجس" (تیجس) یعنی سطح ذہن پر ابھرنے والی داخلی اشیا اور خواب کے مناظر کا تجربہ کرتی ہے؛ اور گہری نیند میں یہ "پراگیہ" (پراگیہ) کا تجربہ کرتی ہے جو غیر منقسم شعور، قلبی ثمرات اور سرور کا نام ہے۔ اروند شرما لکھتے ہیں کہ ذات کی ان حالتوں کی تفصیل برہدارن یک اپنشد اور دیگر قدیم ہندو کتابوں میں پائے جانے والے بیانات سے مشابہت رکھتی ہے۔

کارکا 1.6 سے 1.9 میں گوڈپاد زندگی کے بارے میں اپنے عہد کے مروجہ روایتی نظریات پیش کرتے ہیں۔ بعض نظریات کا دعویٰ ہے کہ تخلیق دراصل ذات کی وسعت کا نتیجہ ہے، کچھ نظریات اسے محض ایک جادوئی تماشا قرار دیتے ہیں، کچھ نظریات کہتے ہیں کہ تخلیق الٰہی خواہش کا مظہر ہے، جبکہ بعض نظریات کی رو سے "کال" (وقت) تمام موجودات کو تخلیق کرتا ہے۔ کارکا 1.10 میں بیان کیا گیا ہے کہ ذات کی ایک چوتھی حالت بھی ہے، جسے توریہ کہا جاتا ہے، یہ "ادویت" (عدمِ ثنویت) کی حالت ہے جو ہمہ گیر، غیر متبدل اور "دکھ" (رنج) سے پاک ہے۔ گوڈپاد کارکا میں بیان کردہ ذات کی یہ چوتھی حالت چھاندوگی اپنشد کے ابواب 8.7 سے 8.12 میں بھی ملتی ہے، جہاں شعور کی چار حالتوں (بیداری، خواب ناک نیند، گہری نیند اور گہری نیند سے پرے) پر بحث کی گئی ہے۔

گوڈپاد کے مطابق ذات کی "وِشو" اور "تیجس" حالتیں علت و معلول کا سبب بن سکتی ہیں، "پراگیہ" کی حالت صرف علت ہے جبکہ "توریہ" کی حالت کچھ بھی نہیں۔ "پراگیہ" کی حالت میں شعور کسی بیج کی طرح خوابیدہ ہوتا ہے جبکہ "توریہ" میں یہ مکمل بیدار اور ہمیشہ مشاہدے کیا جا سکتا ہے۔ بیداری اور خواب کی حالتیں ہی آگاہی، غلطی اور لاشعوری کی طرف لے جاتی ہیں۔ دنیا میں محسوس ہونے والی ثنویت دراصل "مایا" (مایا) ہے، جبکہ حقیقت میں صرف عدمِ ثنویت کا وجود ہے۔ کارکا 1.19 سے 1.29 تک وشو، تیجس اور پراگیہ اوم کے حروف ا، اُ اور م قرار دیتی ہیں، جبکہ توریہ ہر پیمانے سے ماورا ہو کر ہر حالت سے بلند تر ہے۔ پہلا باب لفظ "اوم" کی بحث اور برہم اور تمام جانداروں کے دلوں میں موجود آتما کے لیے اس کی علامتی اہمیت کے بیان پر اختتام پزیر ہوتا ہے۔

#### دوسرا باب: غیر واقعیت (ویتتھیہ)
گوڈپاد بیان کرتے ہیں کہ نیند کے دوران میں خواب میں نظر آنے والی اشیا غیر حقیقی ہوتی ہیں، کیونکہ خواب دیکھنے والا حقیقت میں ان جگہوں پر کبھی نہیں جاتا جن کے وہ خواب دیکھتا ہے۔ اور خواب میں جس صورت حال کا وہ مشاہدہ کرتا ہے، بیدار ہونے پر اسے وہیں چھوڑ دیتا ہے۔ یہ ذکر برہدران یک اپنشد میں بھی موجود ہے۔

اسی معنی میں دوسرے باب کی کارکا 4 سے 15 بیان کرتی ہیں کہ بیداری کی حالت میں بھی انسان کے لیے اصل حقیقت پوشیدہ رہتی ہے، کیونکہ، پوٹر کے ترجمے کے مطابق، "کوئی بھی شے جو ابتدا اور انتہا میں معدوم ہے، وہ درمیان میں بھی معدوم ہی ہے"۔ جس طرح بیداری پر خواب کی اشیاء غیر حقیقی ثابت ہوتی ہیں، اسی طرح بیداری کی حالت میں بھی جسے ہم حقیقی یا غیر حقیقی تسلیم کرتے ہیں، وہ غیر حقیقی ہی ہے۔ مگر گوڈپاد کہتے ہیں کہ یہ دعویٰ ایک بدیہی سوال پیدا کرتا ہے کہ اگر باطن اور ظاہر دونوں ہی اصل حقیقت نہیں ہیں تو وہ کون ہے جو تصور کرتا ہے، انھیں سمجھتا اور ان کا ادراک کرتا ہے؟ گوڈپاد اس کا جواب "آتما" (ذات، روح) سے دیتے ہیں۔

"گوڈپاد کارکا" کا کہنا ہے کہ اگرچہ ہم اشیا کو گرفت میں لاتے ہیں، ادراک کرتے اور سوچتے ہیں، لیکن یہ حقیقت اور عدمِ حقیقت کی نوعیت کو ظاہر نہیں کرتا، بالکل اسی طرح جیسے اندھیرے میں "رسی کو سانپ سمجھ کر ڈرنا"۔ گوڈپاد کے مطابق ہم خود حقیقتیں تعمیر کرتے ہیں اور "جیواتما" کا تصور مختلف صورتوں میں کرتے ہیں جیسے کہ "پران" (سانس)، "لوک" (دنیا)، "دیو" (دیوتا)، "بھوکتر" (لطف اندوز ہونے والا)، "بھوجیہ" (لطف دینے والی اشیا)، "سوکشم" (لطیف)، "استھول" (کثیف)، "مورت" (مادی)، "امورت" (غیر مادی) وغیرہ۔

گوڈپاد کہتے ہیں کہ ہم اپنے ذہن میں چیزوں کا تصور کرتے ہیں، انھیں تخلیق کرتے اور فنا کرتے ہیں؛ پھر بھی یہ تمام چیزیں اس "آتما" سے الگ نہیں ہیں۔ ایسے تمام تصورات جو ہمارے تخیل میں ثنویت پیدا کرتے ہیں، دراصل "مایا" ہیں۔ کارکا 33 سے 36 کے مطابق اصل حقیقت غیر ثنوی ہے اور وہ آتما ہے۔ وہ لوگ جنھوں نے تمام وابستگیوں، خوف اور غصے پر فتح پا لی ہے، وہ ثنویت سے بالا تر ہو جاتے ہیں، اپنی ذات کو پہچان لیتے ہیں اور اپنے اندر وحدت کو محفوظ کر لیتے ہیں۔ کارکا 36 سے 38 کے مطابق ایسے دانا افراد کسی کی ستائش کی پروا نہیں کرتے، وہ تمام رسومات سے بالا تر اور بے گھر مسافر ہوتے ہیں، کیونکہ انھوں نے اپنے اندر اور باہر سچائی کو پا لیا ہوتا ہے؛ پوٹر کے الفاظ میں وہ "اپنی فطرت کے ساتھ استقامت سے جڑے رہتے ہیں"۔

#### تیسرا باب: عدمِ ثنویت (ادویت)

گوڈپاد اس باب کا آغاز اپاسنا (عبادت) پر تنقید سے کرتے ہیں، جس میں یہ فرض کیا جاتا ہے کہ برہم آتما ابتدا اور انتہا میں تو غیر مولود ہے، مگر فی الوقت (بطورِ جیو) پیدا ہوا ہے۔ وہ دلیل دیتے ہیں کہ غیر ثنوی برہم آتما (ذات) ظاہری ثنویت (انفرادی ارواح) کو جنم دے سکتی ہے اور خود متاثر ہوئے بغیر رہتی ہے، بالکل ویسے ہی جیسے گھڑوں کے اندر کی جگہ۔ ذات فضا کی مانند ہے اور جیو گھڑوں کے اندر کی فضا کی طرح ہیں۔ جس طرح فضا ایک گھڑے میں بند ہوتی ہے، اسی طرح ذات "جیو" کی صورت میں ظاہر ہوتی ہے۔ جب گھڑا ٹوٹ جاتا ہے تو اس کی جگہ فضا میں ضم ہو جاتی ہے، بالکل اسی طرح تمام جیو ذات کے ساتھ ایک ہیں۔

گوڈپاد بیان کرتے ہیں کہ "برہدران یک اپنشد" وغیرہ یہ سکھاتے ہیں کہ انسان کی آتما تمام موجودات کی آتما کے ساتھ یکساں ہے اور تمام آتما برہم کے ساتھ ایک ہیں۔ اگرچہ گوڈپاد تسلیم کرتے ہیں کہ بعض اپنشدیں انفرادی روح اور برہم کے درمیان فرق کی طرف اشارہ کرتی ہیں، مگر درحقیقت یہ کتابیں اس وقت ظاہری فرق (ثنویت) پر بحث کرتی ہیں جب کوئی ظاہری تخلیق پر یقین رکھتا ہو۔ گوڈپاد کے بقول حقیقت میں برہم سے ارواح کی کوئی تخلیق نہیں ہوتی کیونکہ وہ دونوں ایک ہی ہیں۔ ہمیں ان اقتباسات میں نہیں الجھنا چاہیے جو محض روحانی تربیت کے لیے ہیں۔ کارکا 3.17-18 کے مطابق گوڈپاد تسلیم کرتے ہیں کہ ثنویت پسند اس نظریے سے اختلاف کرتے ہیں، لیکن قدیم کتابیں ثنویت کو محض مظاہر کے تناظر میں قبول کرتی ہیں، جبکہ کرمارکر کے ترجمے کے مطابق "عدمِ ثنویت ہی درحقیقت اعلیٰ ترین حقیقت ہے"۔

کارل پوٹر کے کارکا 3.33-36 کے ترجمے کے مطابق، تصوراتی تعمیر سے پاک شعور ہی غیر مولود، حقیقی اور برہم کے ساتھ متصل ہے۔ یہ شعور الفاظ اور فکر سے ماورا ہے، خوف کے بغیر درخشاں، پرسکون، غیر متزلزل، مساوی اور نور سے معمور ہے۔ یہ خود شناسی، فہم، "دکھ" (مایوسی) اور "سکھ" (خوشی) سے لاتعلقی کے نتیجے میں حاصل ہوتی ہے، جہاں ذہن باطنی طور پر ناقابلِ بیان سکون میں قیام پزیر ہوتا ہے۔

کارکا 3.39-46 اسپرش یوگا کی وضاحت کرتی ہیں، جس کے ذریعے یہ سکون حاصل کیا جاتا ہے۔ "عدمِ لمس" (سپرش) کی اس مشق میں ذہن کو قابو میں لا کر ساکن کر دیا جاتا ہے اور یہ ان "اشیا" (مظاہر) کو تخلیق نہیں کرتا جن کے پیچھے یہ دوڑتا ہے؛ یہ وحدت کی صورت اختیار کر لیتا ہے اور ذات و اشیا کی ثنویت سے آزاد ہو جاتا ہے۔ یہ جانتے ہوئے کہ صرف "آتما برہم" ہی حقیقی ہے، ذہن کی تخلیقات کو وہمی سمجھا جاتا ہے اور انھیں رد کر دیا جاتا ہے (MK 3.31-33)۔ جب ذہن کو ساکن کر دیا جائے تو وہ برہم بن جاتا ہے (MK 3.46)۔ گوڈپاد کے مطابق اسپرش یوگ اکثر افراد کے لیے مشکل ہے، ان یوگیوں کے لیے بھی جو اس بے خوف سرور میں اپنی ذات کے کھو جانے کا خوف محسوس کرتے ہیں۔

#### چوتھا باب: جلتی مشعل کا بجھنا (الات شانتی)
"گوڈپاد کارکا" کا آخری باب پہلے تینوں کے مقابلے میں مختلف اسلوب کا حامل ہے۔ اس باب کا آغاز "انسانوں میں عظیم ترین ہستی" کی تعظیم سے ہوتا ہے، جو عدمِ ثنویت کی آگاہی کے ذریعے کائناتی خلا کی مانند ہیں، تضادات اور الجھنوں سے پاک ہیں اور جو دھرم کو سمجھتے ہیں۔ کارکا 4.3–10 گذشتہ ابواب کے کچھ مندرجات کو الفاظ کی تبدیلی کے ساتھ دہراتی ہیں۔ کارکا 4.11–13 ہندو فلسفے کے سانکھیہ دبستان کے کلیدی ثنوی مقدمے کا حوالہ دیتی ہیں، اس کا تنقیدی جائزہ لیتی ہیں اور پھر سوال کرتی ہیں کہ علت کیوں اور کیسے ابدی ہے؟ کتاب کہتی ہے کہ سانکھیہ کا یہ مقدمہ کہ "علت اپنے معلول کے طور پر پیدا ہوتی ہے" لامتناہی تسلسل کی طرف لے جاتا ہے اور دل کو مطمئن نہیں کرتا۔

اس کے بعد "گوڈپاد کارکا" بدھ مت کے اجاتی واد (عدمِ تخلیق) کے نظریے کا اعتراف کرتی ہے۔ سانکھیہ کے مقدمے کی طرح یہ کتاب اس کی ستائش کرتی ہے مگر تین طریقوں سے اس کا تنقیدی جائزہ بھی لیتی ہے۔ اول عدمِ تخلیق کے مقدمے اس وقت سمجھ میں آتے ہیں جب کسی چیز کی نہ ابتدا معلوم ہو نہ انتہا، لیکن ہم کسی بھی پیدا شدہ شے کی ابتدا کا نقطہ جانتے ہیں، لہٰذا اجاتی واد کا مقدمہ اس پر لاگو نہیں ہوتا؛ دوم، اجاتی واد کا مقدمہ "سادھیہ سم" کے منطقی مغالطہ کا مرتکب ہوتا ہے کیونکہ یہ ان چیزوں کی مثالیں پیش کرتا ہے جنھیں ابھی ثابت کرنا باقی ہے۔ سوم، کارکا 4.29–41 کے مطابق نہ تو سنسار اور نہ مکتی کی کوئی ابتدا یا انتہا ہے، کیونکہ اگر کوئی چیز پیدا ہوئی ہے تو اس کا خاتمہ ہونا ناگزیر ہے اور جو شے پیدا ہی نہیں ہوئی اس کا کوئی خاتمہ نہیں۔

کارکا 4.45–52 بیان کرتی ہیں کہ صرف شعور (وگیان) ہی حقیقی ہے اور اسے مشعل کی جلنے سے پہلے اور جلنے کے دوران کی مثال سے واضح کرتی ہیں اور مزید کہتی ہیں کہ ہم خود اپنی آگاہی کی حالت کو تعمیر اور مسمار کرتے ہیں۔ کارکا 4.53–56 اس بات پر زور دیتی ہیں کہ نہ کوئی علیت ہے نہ کوئی معلول اور شعور ہی واحد حقیقی شے ہے۔ کارکا 4.57–60 کے مطابق ہر شے ناپائیدار، غیر ابدی اور فطری طور پر پیدائش سے پاک ہے۔

کارکا 4.61–81 گذشتہ ابواب میں مذکور چار حالتوں کے متن کو دہراتی ہیں تاکہ ناپائیداری اور عدمِ پیدائش کے مقدمات پر دوبارہ زور دیا جا سکے۔ غیر حقیقی چیزوں سے وابستگی خواہش، دکھ اور خوف کا باعث بنتی ہے، جبکہ ان چیزوں سے لا تعلقی مذکورہ حالتوں سے آزادی اور سَمادھی کی طرف لے جاتی ہے۔ کارکا 4.87–89 میں فہم کے تین مراحل بیان کیے گئے ہیں: "لوکک" (عام، جو ذات اور اشیا دونوں کو حقیقی سمجھتا ہے)، "شدھ لوکک" (پاکیزہ عام، جہاں ادراک کو تو حقیقی مانا جاتا ہے مگر اشیا کو نہیں) اور "لوکوتّر" (ماورائے دنیا، جہاں نہ اشیا اور نہ ادراک کو حقیقی مانا جاتا ہے)۔

کارکا 4.90–100 "آگرَیان" (جاننے کا ذریعہ) پیش کرتی ہیں۔ چنانچہ مذکور ہے کہ "کسی دھرم کی ابتدا نہیں، ان میں کوئی تنوع نہیں، یہ صرف شعور ہیں"۔ ثنویت نادانوں کے لیے ہے، جبکہ عدمِ ثنویت اور غیر منقسم حقیقت داناؤں کے لیے ہے، لیکن اسے سمجھنا مشکل ہے۔ چوتھے باب کی آخری کارکا، کارل پوٹر کے ترجمے کے مطابق، کہتی ہیں: "یہ بات بدھ (اہل دانش) سمجھتے ہیں، بدھ ہمیں ہدایت دیتے ہیں کہ شعور دھرموں تک نہیں پہنچتا، پھر بھی بدھ نے نہ تو شعور کے بارے میں کچھ کہا اور نہ دھرموں کے بارے میں!"

### گوڈپاد کا تصورِ نجات
گوڈپاد کے نزدیک نجات اس حقیقت کا ادراک ہے کہ "آتما" غیر مولود ہے اور وہ کبھی حقیقی معنوں میں بندھن میں گرفتار نہیں ہوئی۔ وہ نجات یافتہ آتما کو "غیر مولود" اور "پرسکون" قرار دیتے ہیں اور اس حالت میں آگاہی کو "خود مختار، پرسکون" اور "مسرت بخش، غیر مولود اور ہمہ دان" بتاتے ہیں۔

اجاتی واد کے نظریے میں وہ وضاحت کرتے ہیں کہ جو چیز ابتدا یا انتہا میں موجود نہیں، وہ حال میں بھی حقیقی نہیں ہو سکتی اور وجود یا عدم سے یا دونوں کے اتحاد سے یا کسی سے بھی "پیدائش" کا عمل ناممکن ہے۔ وہ مزید کہتے ہیں کہ بندھن اور نجات محض تصوراتی حالتیں ہیں اور بندھن ذہنی اختراع (وکلپ) کے نتیجے میں پیدا ہوتا ہے۔ نجات اس وقت حاصل ہوتی ہے جب جہالت (نیند) اور غلطی (خواب/بیداری) دونوں سے ماورا ہو کر "چوتھی" حالت (توریہ) کا ادراک کر لیا جائے۔ گوڈپاد نجات کو بیداری، خواب اور گہری نیند کی لاشعوری حالت سے الگ رکھتے ہیں۔ شنکر نے ان حالتوں کو تجرباتی مراحل قرار دیا ہے جن کے ذریعے خود شناسی حاصل ہوتی ہے اور علم کے ذریعے جہالت کے خاتمے سے نجات کا احساس ہوتا ہے۔

### بدھ مت کے اثرات
گوڈپاد پر بدھ مت کے عقائد کے اثرات ایک پیچیدہ اور متنازع سوال رہا ہے۔ اگرچہ "اب مصنفین کی اکثریت کا میلان اسی طرف ہے کہ گوڈپاد پر بدھ مت کے اثرات کا اعتراف کرنا چاہیے" لیکن ساتھ ہی وہ یہ بھی کہتے ہیں کہ گوڈپاد ایک ویدانتی تھے، بدھ مت کے پیروکار نہیں۔

گوڈپاد نے یوگاچار کی تعلیم کو "وِگیاپتی ماتر" (विज्ञप्तिमात्र) یعنی محض پیشکش کی غرض سے اپنایا، مذکورہ تعلیم یہ بیان کرتی ہے کہ وہ تجرباتی حقیقت جس کا ہم مشاہدہ کرتے ہیں، دراصل ذہن کی اختراع ہے جس کا تجربہ "بذاتہ شعور" (consciousness-an-sich) کرتا ہے، اور اس کے ساتھ "چار نکاتی نفی" کو بھی اختیار کیا، جو "حقیقتِ مطلق" کے لیے کسی بھی مثبت صفت کی نفی کرتی ہے۔ گوڈپاد نے "ان دونوں نظریات کو "مانڈوکیہ اپنشد" کے فلسفے میں پرو دیا، جسے بعد میں شنکر نے مزید وسعت دی"۔ اس نقطۂ نظر میں:

بھٹاچاریہ کے مطابق "اسپرش یوگ" کے مآخذ بھی بدھ مت میں ملتے ہیں۔ ان کے بقول چوتھے باب کی دو کارِکائیں بدھ کی طرف اشارہ کرتی ہیں۔ مورتی کے مطابق "یہ نتیجہ ناگزیر ہے کہ گوڈپاد، جو ایک ویدانتی فلسفی ہیں، مدّہیَمک اور یوگاچار کے عقائد کی روشنی میں ویدانت کی ادویت تشریح کی کوشش کر رہے ہیں۔ وہ نہ صرف ان کے حوالے دیتے ہیں بلکہ ان سے استدلال بھی کرتے ہیں۔"

تاہم مورتی مزید کہتے ہیں کہ یہ عقائد بدھ مت جیسے نہیں ہیں۔ پہلا، دوسرا اور تیسرا باب مکمل طور پر ویدانتی ہیں اور اپنشدوں پر مبنی ہیں، جن میں بدھ مت کا اثر بہت کم ہے۔ جہاں پہلے تین ابواب برہم اور آتما (روح، ذات) سے بحث کرتے ہیں، وہیں چوتھا باب ایسا نہیں ہے۔ مورتی کے نزدیک اس کی وجہ یہ ہو سکتی ہے کہ یہ باب گوڈپاد کی بجائے کسی اور نے لکھا ہو؛ اس موقف کی تائید رچرڈ کنگ بھی کرتے ہیں۔ مزید برآں مورتی اور کنگ دونوں کا کہنا ہے کہ گوڈپاد کے بعد آنے والے کسی بھی ویدانتی عالم نے چوتھے باب سے کبھی کوئی حوالہ نہیں دیا، وہ صرف پہلے تین ابواب سے اقتباس پیش کرتے ہیں۔ شرما کہتے ہیں کہ ممکن ہے چوتھا باب گوڈپاد کا تحریر کردہ ہو اور یہ بھی فرض کر لیتے ہیں کہ وہ مہایان مکتبِ فکر کی تعلیمات سے مکمل واقف تھے، تاہم "انھیں مخفی یا علانیہ بدھ مت کا پیروکار سمجھنا لغو بات ہے"۔ مورتی بیان کرتے ہیں کہ گوڈپاد اور بدھ مت کے عقائد ایک دوسرے سے قطعی مغائر ہیں:

سینگاکو مائیدا کا کہنا ہے: "ممکن ہے کہ مانڈوکیہ کارکا کے مصنف گوڈپاد یا ان کے پیشروؤں کو "بدھ مت کا بہروپ بھرنے والے پیروکار" کہا جا سکے، لیکن شنکر کو نہیں"۔ وہ لکھتے ہیں کہ "اپنے پرم گرو کی کتاب مانڈوکیہ کارکا میں شنکر نے اپنشدی روح کو دوبارہ پھونکا جو بدھ مت سے نہایت متاثر ہے، گویا اس میں نئی جان ڈال دی اور اس کی ایسی تشریح کی جو ویدانت مکتبِ فکر کے مطابق تھی اور یوں بدھ مت سے متاثر ویدانتی روایت کو دوبارہ ویدانتی رنگ میں ڈھال دیا"۔

سوامی نکھلانند بدھ مت کے اثرات کی نفی کرتے ہوئے دلیل دیتے ہیں کہ گوڈپاد نے بدھ مت کی اصطلاحات اس لیے استعمال کیں کیونکہ اس وقت بدھ مت کا غلبہ تھا، لیکن وہ بالآخر ایک ادویت ویدانتی تھے، چنانچہ انھوں نے کارکا کے باب "الات شانتی پرکرن" کے آخری سے پہلے شعر میں گوتم بدھ سے اختلاف کیا ہے۔ لیکن داس گپتا واضح طور پر کہتے ہیں کہ بدھ مت کے اثرات کا انکار کرنے میں سوامی نکھلانند غلطی پر ہیں، سنگھ رکشت کے الفاظ میں: "ان کی فکر پر بدھ مت کے اثرات سے انکار نہیں کیا جا سکتا۔"

## گوڈپاداچاریہ کی دیگر تصانیف
گوڈپاد سے مزید کچھ تصانیف منسوب کی جاتی ہیں، لیکن اس انتساب کی واقعیت مشتبہ ہے۔ منسوب تصانیف درج ذیل ہیں:
* "برہدارن یک اپنشد" کی بھاشیہ
* "نرسنگھ تاپنی اپنشد" کی بھاشیہ
* "انوگیتا" کی بھاشیہ
* "درگا سپت شتی ٹیکا"— جو دیوی مہاتمیا کی بھاشیہ ہے
* "شری ودیا رتن سوتر" بھاشیہ
* "سُبھ گودیہ" (جس کا موضوع شری ودیا ہے)
* "اُتّر گیتا بھاشیہ"

"سانکھیہ کارِکا" کی ایک شرح بھی گوڈپاد سے منسوب ہے۔ پوٹر لکھتا ہے کہ اس شرح کی سادہ بلکہ طفلانہ نوعیت "گوڈپاد کارکا" کے گہرے تفکر کی ضد ہے، لہٰذا اس بات کا امکان بہت کم ہے کہ "سانکھیہ کارکا" کی یہ شرح گوڈپاد نے لکھی ہو۔

## ادویت گرو پرمپرا

گوڈپاد ادویت ویدانت کی کلیدی شخصیات میں سے ایک ہیں۔ بالعموم یہ کہا جاتا ہے کہ گوڈپاد ویدک فلسفے کی اہم ترین شخصیات میں سے ایک ہیں، نیز وہ شنکر آچاریہ کے نظریات و افکار پر سب زیادہ اثر انداز ہونے والوں میں سے ایک تھے۔

## شری گوڈپاداچاریہ مٹھ

شری گوڈپاداچاریہ مٹھ، جو **کَولے مٹھ** () کے نام سے بھی مشہور ہے، گوڑ سارسوت برہمنوں کا قدیم ترین مٹھ ہے۔

"مٹھ کے سربراہ" یا پیٹھادھپتی شری گوڈپاداچاریہ ہیں۔ راجا پور سارسوت برہمن اور اسمارت نواز گوڑ سارسوت برہمن اس کے اہم منتسبین میں سے ہیں۔

## مزید دیکھیے
* فلسفۂ تجربہ (ہندومت)

**مٹھوں کی فہرست**
* کؤلے مٹھ
* کاشی مٹھ
* گوکرن مٹھ
* چترپور مٹھ

## حواشی

## حوالہ جات

## مآخذ

* 
* 
* 
* 
* 
* 
* 
* 
* 
* 
* 
* 
* 

## مزید پڑھیے
* 
* 
* 
* 
* 
* 

## بیرونی روابط
* 
* مانڈوکیہ اپنشد/کارکا، شنکر کا بھاشیہ اور آنند گیری کی ٹیکا، مترجم سوامی نکھلانند، آن لائن ای بک
* advaita-vedanta.org، گوڈپاد
* مانڈوکیہ اپنشد مع گوڈپاد کارکا
* پی جے مجمدار، مانڈوکیہ اپنشد پر گوڈپاد کی کارکا 

زمرہ:چھٹی صدی کے ہندوستانی فلسفی
زمرہ:چھٹی صدی کے ہندوستانی مصنفین
زمرہ:ادویتی فلاسفہ
زمرہ:قدیم ہندوستانی فلسفی
زمرہ:قدیم ہندوستانی مصنفین
زمرہ:ہندو سنیاسی
زمرہ:ہندو فلاسفہ اور الہیات دان
زمرہ:ہندو مصلحین
زمرہ:مثالیت پسند
زمرہ:ہندوستانی سنیاسی
زمرہ:بھارتی مرد مصنفین
زمرہ:قرون وسطی کے ہندو مذہبی رہنما
زمرہ:ماہرین وجودیات
زمرہ:سنسکرت مصنفین
زمرہ:ویدانت
زمرہ:ساتویں صدی کے فلسفی
زمرہ:بھارتی ہندو مبلغین
زمرہ:ساتویں صدی کے ہندوستانی فلسفی
زمرہ:جموں و کشمیر کی ثقافت
زمرہ:آٹھویں صدی کے مصنفین
زمرہ:آٹھویں صدی کی وفیات
زمرہ:آٹھویں صدی کے فلسفی
زمرہ:آٹھویں صدی کی ہندوستانی شخصیات
زمرہ:آٹھویں صدی کے راہب
زمرہ:آٹھویں صدی کی پیدائشیں
زمرہ:آٹھویں صدی میں مذہبی رہنما
زمرہ:ہندوستانی یوگی
زمرہ:ہندو یوگی